钦定古今图书集成/理学汇编/文学典/第190卷 > 锺嵘诗品 > 《魏陈思王植》
## 钦定古今图书集成/理学汇编/文学典/第190卷 > 锺嵘诗品 > 《魏陈思王植》

其源出于《国风》，骨气奇高，词彩华茂，情兼雅怨，体被
文质，粲溢今古，卓尔不群。嗟乎，陈思之于文章也，譬
人伦之有周、孔，鳞羽之有龙凤，音乐之有琴笙，女工
之有黼黻，俾尔怀铅吮墨者，抱篇章而景慕，暎馀晖
以自烛。故孔氏之门如用诗，则公干升堂，思王入室，
景阳、潘、陆，自可坐于廊庑之间矣。